b'\n_START_ARTICLE_\nPikachu\n_START_PARAGRAPH_\nSi Pikachu ay isa sa mga piksiyonal na nilalang ng Pok\xc3\xa9mon mula sa prangkisa ng Pok\xc3\xa9mon\xe2\x80\x94isang koleksiyon ng mga video games, anime, manga, aklat, trading cards at iba pa na ginawa ni Satoshi Tajiri. Tulad ng lahat ng mga Pok\xc3\xa9mon, si Pikachu ay nakikipaglaban sa ibang mga Pok\xc3\xa9mon sa mga laban na sentral na tema ng mga anime, manga at video games ng Pok\xc3\xa9mon. Si Pikachu ang pinakakilalang Pok\xc3\xa9mon marahil dahil sa pagiging bida nito sa anime ng Pok\xc3\xa9mon. Si Pikachu ang pinakapopular na Pok\xc3\xa9mon, ang opisyal na mascot ng prangkisa ng Pok\xc3\xa9mon, at ang naging simbulo ng kulturang Hapon sa mga nakalipas na taon._NEWLINE_Sa piksiyonal na mundo ng Pok\xc3\xa9mon, madalas makita si Pikachu sa mga bahay, gubat, kapatagan, at kung minsan ay sa mga bundok, isla, at mga pinagmumulan ng kuryente (tulad ng mga power plant). Bilang isang \xe2\x80\x9cElectric-type\xe2\x80\x9d na Pok\xc3\xa9mon, nakapag-iimbak ito ng kuryente sa kanyang mga pisngi at inilalabas ito sa mga atakeng base sa kidlat.\n_START_SECTION_\nKonsepto at paglikha\n_START_PARAGRAPH_\nUnang lumabas si Pikachu noong 1996; kasama ito sa 151 na unang mga Pok\xc3\xa9mon noong inilabas ng Game Freak ang pinaka-unang laro ng Pok\xc3\xa9mon para sa Japanese Game Boy. Ang nagdisenyo at nagguhit kay Pikachu ay si Ken Sugimori, kaibigan ng lumikha sa Pok\xc3\xa9mon na si Satoshi Tajiri. Hindi man ito ang unang nilikhang Pok\xc3\xa9mon, ito naman ang unang \xe2\x80\x9cElectric-type\xe2\x80\x9d na Pok\xc3\xa9mon na nilikha, na dinisenyo nila mula sa konsepto ng kuryente at kidlat. Ang pangalan nito ay portmanteau ng mga salitang Hapon na pikapika (elektrikal na pagputok) at ch\xc5\xab (tunog ng daga)._NEWLINE_Ayon kay Junichi Masuda, direktor ng Pok\xc3\xa9mon Diamond at Pok\xc3\xa9mon Pearl, isa sa pinakamahirap na gawan ng pangalan si Pikachu, dahil nais nilang maging kaaya-aya ito sa mga Hapones at mga Amerikano. Noong una si Pikachu at ang Pok\xc3\xa9mon na si Clefairy ang mga napiling mascot ng prangkisa ng Pok\xc3\xa9mon; si Clefairy ang \xe2\x80\x9cprimary mascot\xe2\x80\x9d upang maging mas kaaya-aya ang mga unang serye ng komiks. Ngunit nang lumaon ay naging si Pikachu na lamang ang kaisa-isang mascot ng Pok\xc3\xa9mon upang maenganyo ang mga babae, at dahil na rin sa paniniwalang si Pikachu ay nagpapakita ng imahe ng isang alagang hayop para sa mga bata. Isa rin ang kanyang kulay sa mga dahilan ng pagiging mascot nito, dahil isang \xe2\x80\x9cprimary color\xe2\x80\x9d ang dilaw at madaling makita sa kalayuan, at dahil na rin ang tanging kakompetensiya nitong mascot na kulay dilaw (noong panahong iyon) ay si Winnie-the-Pooh.\n_START_SECTION_\nDisenyo at mga katangian\n_START_PARAGRAPH_\nAng Pikachu ay isang maliit na Pok\xc3\xa9mon na parang daga na may maliliit at dilaw na mga balahibo at mga kulay tsokolateng marka sa kanyang likod at bahagi ng kanyang buntot. May mga patusok itong tainga na itim sa dulo at dalawang pulang bilog sa mga pisngi nito na naglalaman ng mga \xe2\x80\x9celectrical sacs\xe2\x80\x9d. Parang kidlat ang hugis ng kanyang buntot. Simula sa Pok\xc3\xa9mon Diamond at Pok\xc3\xa9mon Pearl, ang mga babaeng Pikachu ay hugis-puso ang dulo ng kanilang mga buntot._NEWLINE_Mahilig ang mga Pikachu sa mga berries na iniihaw nila gamit ang kuryente bago kainin. Ginagamit din nila ang kuryente upang palambutin ang mga nahulog na mga berries at mansanas. Sinasabing nag-iimbak ang Pikachu ng kuryente sa kanyang mga pisngi, at nakakapaglalabas (discharge) ito ng iba-ibang uri ng kuryente. Nagkakaroon ito ng sakit na parang trangkaso kapag hindi ito makapaglabas ng kuryente (halimbawa ay kung may malakas na magnetic field). Nagkukumpul-kumpol ang mga Pikachu sa mga lugar na maraming mga bagyong may kidlat (thunderstorms). Kapag nasa panganib, maaaring maglabas ng napakalakas na elektrisidad ang isang grupo ng Pikachu na maaaring magresulta sa maiikling mga thunderstorms. Gumagamit din sila ng kuryente upang mapalakas muli ang isang nanghihinang Pikachu._NEWLINE_Ang Pikachu ay nag-eevolve upang maging Raichu sa pamamagitan ng isang ThunderStone. Sa larong Pok\xc3\xa9mon Yellow, pag ginamitan ng ThunderStone si Pikachu ay iiyak ito at tatangging mag-evolve. Simula sa ikalawang henerasyon ng Pok\xc3\xa9mon, nagkaroon ng \xe2\x80\x9canak\xe2\x80\x9d si Pikachu na si Pichu, na mag-eevolve sa Pikachu kapag naging masaya ito sa kanyang trainer.\n_START_SECTION_\nSa mga video games\n_START_PARAGRAPH_\nSa mga video games, mababa ang level ng mga nakikitang Pikachu, at nakikita ito nang natural sa lahat ng mga laro nang hindi nakikipag-trade. Sa Pok\xc3\xa9mon Yellow ay si Pikachu lamang ang maaaring panimulang Pok\xc3\xa9mon. Base sa Pikachu ng Pok\xc3\xa9mon anime, tumatanggi itong manatili sa kanyang Pok\xc3\xa9 Ball at sinusundan ang karakter ng manlalaro sa screen ng laro. Maaaring kausapin ng trainer si Pikachu at iba-iba ang nagiging reaksiyon nito depende sa sitwasyon. Isang pangyayari (event) para sa mga larong Pok\xc3\xa9mon HeartGold at Pok\xc3\xa9mon SoulSilver noong Abril 1 hanggang 5 Mayo 2010 ay ang pagkakaroon ng isang route sa Pok\xc3\xa9walker kung saan Pikachu lamang ang makikita at alam nito ang dalawang atakeng hindi matutunan ng isang normal na Pikachu: ang Surf at ang Fly. Magagamit ang dalawang atakeng ito sa labas ng laban habang naglalakbay._NEWLINE_Maliban sa main series ng Pok\xc3\xa9mon, si Pikachu ay ang bida sa larong Hey You, Pikachu! para sa Nintendo 64. Nakikipag-usap ang manlalaro kay Pikachu sa pamamagitan ng mikropono upang utusan ito na maglaro ng mga mini-games at umarte ng mga sitwasyon. Kahalintulad din nito ang larong Pok\xc3\xa9mon Channel sa pakikipag-usap kay Pikachu ngunit wala ang mikropono. Makikita rin si Pikachu sa halos lahat ng lebel ng Pok\xc3\xa9mon Snap kung saan kumukuha ng litrato ang manlalaro para sa puntos. Isa si Pikachu sa 16 na panimulang Pok\xc3\xa9mon at sampung kasama sa serye ng Pok\xc3\xa9mon Mystery Dungeon. Bida rin si Pikachy sa Pok\xc3\xa9Park Wii: Pikachu\xe2\x80\x99s Adventure. Nakikita rin si Pikachu bilang isang karakter sa Super Smash Bros., Super Smash Bros. Melee, at Super Smash Bros. Brawl.\n_START_SECTION_\nSa anime\n_START_PARAGRAPH_\nAng serye ng Pok\xc3\xa9mon anime ay nagtatampok sa mga paglalakbay ni Ash Ketchum at ang kanyang Pikachu tungo sa iba-ibang mga rehiyon ng mundo ng Pok\xc3\xa9mon. Sinasamahan sila ng mga kaibigan tulad nina Misty, Brock, May, Max, Tracey, at Dawn._NEWLINE_Sa unang episode ng Pok\xc3\xa9mon, nakuha ni Ash Ketchum si Pikachu mula kay Professor Oak bilang panimulang Pok\xc3\xa9mon. Bawat bagong trainer ay binibigyan ng panimulang Pok\xc3\xa9mon; sa rehiyon ni Ash na Kanto kadalasan ito ay si Charmander, Squirtle o Bulbasaur ngunit dahil nakatulog si Ash si Pikachu ang nakuha niya. Noong una ay hindi sumusunod si Pikachu sa mga utos ni Ash; kinukuryente nito si Ash at ayaw nitong pumasok sa kanyang Pok\xc3\xa9 Ball. Ngunit inilagay ni Ash sa panganib ang kanyang sarili upang maipagtanggol si Pikachu sa isang grupo ng mga ligaw na Spearow, at saka niya dinala ito sa isang Pok\xc3\xa9mon Center. Sa pamamagitan ng mga ito na nagpapakita ng respeto at pagiging tapat niya sa Pok\xc3\xa9mon, naging magkaibigan sina Ash at Pikachu (subalit ayaw pa rin nitong pumasok sa kanyang Pok\xc3\xa9 Ball). Ipinakita rin ni Pikachu ang pagiging napakalakas nito na kakaiba sa ibang Pok\xc3\xa9mon (kasama na ang ibang Pikachu). Ito ang dahilan kung bakit hinahabol ito ng Team Rocket upang paboran ng kanilang nakatataas na si Giovanni._NEWLINE_Nakita rin ang ibang Pikachu sa serye ng anime na kadalasa\xe2\x80\x99y nakikihalubilo kay Ash at ang kanyang Pikachu. Ang pinakakilala ay ang Pikachu ni Ritchie na nagngangalang Sparky. Tulad ng ibang Pok\xc3\xa9mon, nakikipag-usap lamang si Pikachu gamit ang mga pantig ng kanyang pangalan. Sa lahat ng bersiyon ng anime, ang nagboboses sa kanya ay si Ikue \xc5\x8ctani. Sa Pok\xc3\xa9mon Live!, isang musical na base sa anime, ang nagboboses kay Pikachu ay si Jennifer Risser.\n_START_SECTION_\nSa ibang medya ng Pok\xc3\xa9mon\n_START_PARAGRAPH_\nIsa sa mga tampok na Pok\xc3\xa9mon ng serye ng manga si Pikachu. Sa Pok\xc3\xa9mon Adventures, ang mga bidang karakter na sina Red at Yellow ay parehong may Pikachu, na nakagawa ng itlog na ang lumabas ay Pichu nang si Gold ang may hawak. Ang mga ilang serye ng manga, tulad ng Magical Pok\xc3\xa9mon Journey at Getto Da Ze, ay itinatampok si Pikachu samantalang ang iba tulad ng Electric Tale of Pikachu at Ash & Pikachu ay nagtatampok ng pinakakilalang Pikachu ni Ash Ketchum sa serye ng anime._NEWLINE_Lumabas na rin ang mga card na kinokolekta simula nang ilabas ang Pok\xc3\xa9mon Trading Card Game noong Oktubre 1996, kasama na ang mga limited edition na card. Ginamit na rin ito sa promosyon ng mga fast-food chain tulad ng McDonald\xe2\x80\x99s, Wendy\xe2\x80\x99s, at Burger King.\n_START_SECTION_\nSa popular na kultura\n_START_PARAGRAPH_\nDahil si Pikachu ang \xe2\x80\x9cmukha\xe2\x80\x9d ng prangkisa ng Pok\xc3\xa9mon, marami na siyang paglabas sa kulturang popular. Noong 1998, pinangalanan ng alkalde ng Topeka, Kansas na si Joan Wagnon ang bayan bilang \xe2\x80\x9cTopikachu\xe2\x80\x9d sa isang araw bilang promosyon sa prangkisa. Isang patalastas na \xe2\x80\x9cgot milk?\xe2\x80\x9d ay itinampok si Pikachu noong 25 Abril 2000. May lobong hugis-Pikachu na isinasama sa Macy\xe2\x80\x99s Thanksgiving Day Parade simula noong 2001. Ang paglabas nito noong 22 Mayo 2006 sa \xe2\x80\x9cmorning rush hour\xe2\x80\x9d ay parte ng pagsubok ng tamang paghawak ng lobo sa parada. Ang orihinal na lobo ay ipinalipad sa publiko sa huling pagkakataon noong 8 Agosto 2006 sa Pok\xc3\xa9mon Tenth Anniversary \xe2\x80\x9cParty of the Year\xe2\x80\x9d sa Bryant Park sa New York City, at lumabas din dito ang isang bagong lobo ng Pikachu na humahabol sa isang Pok\xc3\xa9 Ball at may umiilaw na mga pisngi. Napili ang lobong ito bilang pangalawang pinakamagandang lobo ng parada ng 2007 sa isang online survey ng iVillage. Si Pikachu ang inilista ng Nintendo Power na ika-9 na paboritong bida dahil kahit ito ang isa sa mga unang Pok\xc3\xa9mon, popular pa rin ito hanggang ngayon._NEWLINE_Sa unang episode ng ika-11 serye ng Top Gear, ikinumpara ng presentor na si Richard Hammond ang imahe ni Tata Nano sa imahe ni Pikachu na nagsabing \xe2\x80\x9cthey\'ve saved money on the styling \'cause they\'ve just based it on this.\xe2\x80\x9d Sa ikatlong bahagi ng Heroes, si Hiro Nakamura ay pinalayawan ng \xe2\x80\x9cPikachu\xe2\x80\x9d ni Daphne Millbrook na ikinagalit nito. Tinawag siya muli ng pangalang ito ni Tracy Strauss na humingi ng tawad bago siya suntukin sa mukha. Isang spoof ni Pikachu na tinatawag na Ling-Ling ay isang pangunahing tauhan sa palabas ng Comedy Central na "Drawn Together". Isang litrato ni Pikachu ang itinampok sa eroplanong ANA Boeing 747-400._NEWLINE_Ilang beses na ring lumabas si Pikachu sa The Simpsons. Sa episode na \xe2\x80\x9cBart vs. Lisa vs. the Third Grade\xe2\x80\x9d noong 2002, si Bart Simpson ay may guniguni habang kumukuha ng pagsusulit at nakikita ang kanyang mga kaklase bilang iba-ibang mga karakter, at isa rito si Pikachu. Lumabas bilang isang Pikachu si Maggie Simpson sa umpisa ng episode na \xe2\x80\x9c\'Tis the Fifth Season\xe2\x80\x9d (2003) na inulit sa episode na \xe2\x80\x9cFraudcast News\xe2\x80\x9d (2004). Sa episode na \xe2\x80\x9cPostcards from the Wedge\xe2\x80\x9d (2010), naistorbo si Bart sa paggawa ng takdang-aralin dahil sa panonood ng isang episode ng Pok\xc3\xa9mon. Matapos makitang nakikipag-usap si Ash Ketchum sa kanyang Pikachu, natuwa siya nang sabihing nananatiling sariwa pa rin ang palabas sa paglipas ng panahon._NEWLINE_Si Pikachu ay ang ikalawang pinakamagandang tao ng taon (second best person of the year) ng Time noong 1999, na tinawag itong \xe2\x80\x9cthe most beloved animated character since Hello Kitty\xe2\x80\x9d. Ayon sa magasin, si Pikachu ay ang \xe2\x80\x9cpublic face of a phenomenon that has spread from Nintendo\'s fastest selling video game to a trading-card empire\xe2\x80\x9d, dahil na rin sa malaking kita ng prangkisa ng Pok\xc3\xa9mon noong taong iyon; talo lamang ni Ricky Martin ngunit nadaig pa si J. K. Rowling. Ika-8 si Pikachu sa isang sarbey ng Animax noong 2000\xc2\xa0ng mga paboritong karakter ng anime. Noong 2002, ika-15 ang Pikachu ni Ash sa 50 pinakakahanga-hangang karakter ng anime ng TV Guide. Itinampok ito ng GameSpot sa artikulo nitong \xe2\x80\x9cAll Time Greatest Game Hero\xe2\x80\x9d. Noong 2003 inilista ng Forbes si Pikachu bilang ika-8 piksiyonal na karakter na kumita nang pinakamalaki na may kitang $825 milyon. Nang sumunod na taon ay naging ika-10 na lamang siya na kumita muli ng $825 milyon. Sa isang sarbey ng Oricon noong 2008 ay ika-4 na pinakapopular na karakter ng video game sa Japan si Pikachu (katapat ni Solid Snake). Ikinunsidera si Pikachu na pantapat ng mga Hapones kay Mickey Mouse at bahagi ng kilusang \xe2\x80\x9ccute capitalism\xe2\x80\x9d. Ika-8 si Pikachu sa \xe2\x80\x9cTop 25 Anime Characters of All Time\xe2\x80\x9d ng IGN. Ayon sa mga manunulat na sina Tracey West at Katherine Noll, si Pikachu ang pinakamahusay na \xe2\x80\x9cElectric-type\xe2\x80\x9d na Pok\xc3\xa9mon at pinakamahusay na Pok\xc3\xa9mon sa pangkalahatan. Idinagdag pa nila na pag nagtanung-tanong ang isang tao ng mga manlalaro ng Pok\xc3\xa9mon kung sino ang paborito nilang Pok\xc3\xa9mon, kadalasan ang pipiliin nila ay si Pikachu. Tinawag din nila si Pikachu na \xe2\x80\x9cbrave and loyal\xe2\x80\x9d._NEWLINE_Isang bagong tuklas na protina (na natuklasan ng Osaka Bioscience Institute Foundation) na pinaniniwalaang nagbibigay ng malinaw na paningin ay pinangalanang \xe2\x80\x9cpikachurin\xe2\x80\x9d dahil sa bilis ni Pikachu. Ayon sa kanila, ito ay dahil sa "lightning-fast moves and shocking electric effects" ni Pikachu.'